**MEGÁLLAPODÁS**

**a Széna tér fejlesztéséről, a szükséges fejlesztési forrás biztosításáról és kapcsolódó üzemeltetési és kezelési kérdések rendezéséről**

(a továbbiakban: **Megállapodás),** amely létrejött egyrészről

**Budapest Főváros Önkormányzata**

(székhely: 1052 Budapest, Városház utca 9-11., KSH statisztikai számjel: 15735636-8411-321-01, adószám: 15735636-2-41, törzskönyvi azonosító szám: 735638, ÁHTI azonosító: 745192, bankszámla száma: 11784009-15490012, képviseli: *Karácsony Gergely főpolgármester*), a továbbiakban: **Főváros**,

másrészről a

**Budapest Főváros II. Kerületi Önkormányzat**

(székhely: 1024 Bp. Mechwart Liget 1.., KSH statisztikai számjel: 15735650-8411-321-01 adószám: 15735650-2-41; törzskönyvi azonosító szám: 735650; ÁHTI azonosító: 745213; bankszámla száma: 12001008-00201761-08400009; képviseli: Őrsi Gergely polgármester), a továbbiakban: **Kerület**

(a továbbiakban együttesen: **Felek**)

között az alulírott helyen és időben az alábbi feltételek szerint.

1. **BEVEZETŐ RENDELKEZÉSEK**

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 23. § (4) bekezdés 1. pontja szerint a Fővárosi Önkormányzatnak többek között kiemelt feladata törvényben vagy kormányrendeletben meghatározott kiemelt forgalmú vagy országos közúti közlekedésben fontos szerepet játszó főútvonalak, sugár- és gyűrűirányú közutak, kiemelt tömegközlekedési csomópontok, kiemelt közparkok és közterek kezelése, fejlesztése, üzemeltetése, valamint ezeken a területeken a közterület-felügyelet működtetése, illetve a főváros teljes területén a forgalomtechnikai kezelői és üzemeltetői feladatok ellátása, valamint a forgalomszervezés.

Az Mötv.) 23. § (5) bekezdése 1. pontja szerint a Kerület feladata különösen a helyi közutak, közterek és parkok kezelése, fejlesztése és üzemeltetése.

Felek a fenti feladatkörükben eljárva a Budapest II. kerület Széna tér és kapcsolódó fejlesztési munkák során a kölcsönös feladatellátás elősegítése érdekében jelen megállapodásban kívánják rendezni mindazon feltételeket, melyek összehangolt fejlesztési feltételeket biztosítanak mind a Főváros mind a Kerület számára.

* 1. **A Megállapodás előzményei és célja**

A Főváros a 2018. évi költségvetésében évközi indítású beruházásként megjelenítette 2.468.100 ezer Ft összegben a Széna tér tervezési és kivitelezési feladat teljes költségét, 2018-2020. évek közötti ütemezéssel és egyidejűleg Főváros és BKK Zrt, mint kijelölt közlekedésszervező között a Széna térrel kapcsolatos fejlesztési munkák előkészítése tárgyában 2018. május 5. napján Megvalósítási Megállapodás került aláírásra, mely megállapodás tervezési, engedélyezési és döntés előkészítő feladatokat határozott meg BKK Zrt. részére.

A Megvalósítási Megállapodásban foglalt feladat végrehajtása során a tervező leszállította a bírálati engedélyezési tervet (1. feladat rész). A tervezési terület a Széna tér zöldterülete, parkja, a csatlakozó utcák és a Margit körút érintett területének (gyalogos átkelők, villamos peron) áttervezését foglalja magába. A végleges műszaki tartalmat a Budavári Önkormányzat 2019. december 10-én nyilatkozattal fogadta el, míg a II. Kerületi Önkormányzat Településüzemeltetési, Környezetvédelmi és Közbiztonsági Bizottsága 2020. február 24-én határozattal erősítette meg.

A Volánbusz pályaudvar elhelyezésére elkészült tanulmányterv alapján elfogadásra került Déli pályaudvari tároló, a Széna térről a 2019. évben elköltözött a Volánbusz pályaudvar. Elköltözésével lehetővé vált egy nagyobb, egybefüggő zöldterület kialakítása. (2. feladat rész)

Tekintettel a Fővárosi Önkormányzatot érő folytatólagos költségvetési kihívásokra, a projekt megvalósításának átütemezése szükséges. Ez alapján a projekt megvalósítása tervezetten két ütemben valósulna meg.

A Megvalósítási Megállapodás szerinti teljes feladatra a Fővárosi Önkormányzat 2020. évi költségvetésében az előirányzott összeg:

bruttó 2 468 100 ezer Ft. A projekt tervezett költsége bruttó 2 463 661 ezer Ft (ebből tér tervezési díj: bruttó 173 217 ezer Ft, hatósági díj: bruttó 813 ezer Ft, buszpályaudvar áthelyezés tervezési díj: 30.861 ezer Ft).

A projekt jelenlegi tervek szerinti becsült költsége:

I. ütem: közterületi felújítások, összesen bruttó 1.237.667.165 Ft, ebből:

• I/A ütem (elbontott pályaudvar és környezete): 755.895.890+ÁFA= bruttó 959.987.780,-Ft

• I/B ütem (taxidroszt és környezete): 218.645.185+ÁFA= bruttó 277.679.385,-Ft

II. ütem: közlekedési átalakítások (csomópont és villamosmegálló): bruttó 1.021.103.146,-Ft

Ebből az I/A ütem részben a II. kerületi tulajdonban, részben a Fővárosi Önkormányzat tulajdonában lévő területen valósul meg. Az I/B és a II. ütemben megvalósítandó fejlesztések kizárólag a Fővárosi Önkormányzat tulajdonában lévő területeket érintenek.

Az ütemezett megvalósításon felül a tervezett építészeti elemek költségoldalról való átgondolása javasolt, a II. Kerületi Önkormányzat pedig további igényeket jelzett az I/A. ütem kialakításával kapcsolatban, ami további tervezési munkák szükségességét jelentik. Mindezek alapján az I./A ütem megvalósítását a II. kerületi önkormányzat kívánja elvégezni, tekintettel arra is, hogy az túlnyomórészt a tulajdonában álló ingatlanrészeken fog létesülni. A megvalósításhoz a Fővárosi Önkormányzat 750 000 ezer Ft-ot biztosítana a II. kerület számára a Fővárosi Önkormányzatnál folyamatban lévő tervezési feladat egyidejű lezárásával.

1. **A JELEN MEGÁLLAPODÁS TÁRGYA**

2.1. Felek rögzítik, hogy a jelen Megállapodást a Széna tér fejlesztése, a fejlesztés I/A. ütemének megvalósítása érdekében, **a jelen megállapodásban rögzített feltételek szerinti fejlesztés megvalósítása érdekében**, mint feladat (a továbbiakban: **Feladat**) megvalósítására, az ahhoz szükséges forrás biztosítására irányulóan kötik az alábbiak szerint:

**A Feladat a Felek megállapodása alapján a Kerület beruházásában és lebonyolításában valósul meg, azzal, hogy a Főváros a Feladat megvalósításához 750.000 ezer Ft fejlesztési támogatást biztosít Kerület részére a 3.1. pontban meghatározott műszaki követelmények biztosítása érdekében, a Megvalósítási Megállapodás alapján a BKK Zrt. által beszerzett tervekre vonatkozó felhasználási jog térítésmentes biztosítása mellett.**

**A Kerület jogosult a Főváros által rendelkezésre bocsátott tervek felülvizsgálatára, saját településfejlesztési szakmai koncepciójának megfelelően azok esetleges módosítására azzal, hogy I/A. ütem megvalósítása során a 3.1. pontban meghatározott műszaki követelmények nem csökkenthetők.**

2.2. Az előzményekben meghatározott feladatok ellátása érdekében a Főváros támogatja a Feladat teljes körű megvalósítását a jelen Megállapodás 3.1. pontjában meghatározottak szerint, és Kerület rendelkezésére bocsátja a jelen Megállapodásban meghatározott fővárosi költségvetési forrást, a felhasználásra és az elszámolásra meghatározott feltételekkel, fokozott figyelemmel a közpénzek felhasználásának átláthatóságára, a költséghatékony feladatellátásra, a Főváros teljes körű, feltétel nélküli ellenőrzési jogának, valamint a Kerületnek a Főváros felé történő szigorú elszámolási kötelezettségének előírásával.

1. **A FELADATTAL KAPCSOLATOS ÁLTALÁNOS RENDELKEZÉSEK**

Jelen Megállapodásban a Főváros kötelezettséget vállal a Feladat megvalósításához szükséges forrás Kerület részére történő rendelkezésre bocsátására, a 2020. évi költségvetésben „8……. címkódon” rendelkezésre álló 750.000 ezer Ft összegben. A Feladat teljes körű megvalósításához szükséges további forrás biztosítását a Kerület vállalja.

3.1. A jelen Megállapodásban foglalt Fejlesztési Feladat megvalósítása során a Kerület által érvényesítendő, a Főváros által támogatott műszaki követelmények:

A Főváros az alábbi műszaki tartalommal támogatja a Feladat megvalósítását:

* Az elkészült tervekben szereplő, vagy ahhoz hasonló mennyiségű, cca 3800 m2 minőségi térburkolat építése, a főbb gyalogos és kerékpáros közlekedési irányokat az elkészült tervek szerint megtartva, a beruházás elvégzéséhez kapcsolódó közműépítési feladatokkal együtt.
* Törekedni kell a minél nagyobb zöldfelület kialakítására, és amennyiben szükséges, a burkolt felületek nagysága kis mértékben csökkenthető.
* A tervezett forgalomtechnikai kialakítást, akadálymentesítést biztosító elemeket meg kell tartani, illetve módosítás esetén a közútkezelővel való egyeztetés szükséges.
* Legalább 10 db kerékpár tárolására alkalmas fedett kerékpártároló és további nem fedett tárolók szükségesek, a BKK Zrt-vel és együttműködési megállapodásban rögzített partnerével, a Magyar Kerékpárosklubbal egyeztetve.
* Új közvilágítási rendszer kiépítése szükséges.
* A tervezett köztér és zöldfelület végleges kialakítását a Fővárosi Önkormányzattal egyeztetni szükséges. Megtartandó köztéri elemek:
  + Városfalat visszaidéző installáció (például eltérő burkolatban való megjelenítés)
  + Vízjáték
  + Kitelepülést, rendezvényeket segítő jet-vill akna
  + Minőségi utcabútorok
  + Meteorológiai állomás, metró szellőzők megjelenésének építészeti eszközökkel való esztétikusabbá tétele
  + A lehető legnagyobb zöldfelület és fa mennyiség
* A tervezési fázis alatt a Fővárosi Önkormányzattal való egyeztetés szükséges.

**3.2. A Feladat megvalósításának kezdési és befejezési időpontja**

**A Feladat megvalósításának tervezett kezdési időpontja: 2020. szeptember 1.**

**A Feladat befejezésének tervezett időpontja: 2021. december 31.**

**A Kerület a Feladat megvalósításának befejeztével, de legkésőbb 2022. március 31. napjáig elkészíti a Feladat pénzügyi és szakmai beszámolóját.**

**3.3. A Feladat helyszínei, tulajdonjogi kérdések, aktiválás**

A Feladat megvalósításának eredményeként létrejött beruházás a Főváros és a II. Kerületi Önkormányzatok tulajdonába kerül, a fejlesztési területtel érintett tulajdonviszonyok alapul vételével. Érintett területek helyrajzi számai: A Kerület tulajdonában álló ingatlanok: 13707, 13706, 13709, 13874/1. hrsz-ú ingatlanok, valamint a Fővárosi Önkormányzat tulajdonában álló 13708,13543/1 és 13145 hrsz-ú ingatlanok.

**Kerület a Feladat megvalósítását követően vállalja, hogy külön megállapodás keretében ellenérték nélkül, térítésmentesen átruházza és aktiválásra átadja a Főváros tulajdonában álló ingatlanokon megvalósult beruházásokat.**

Főváros jelen megállapodással egyidejűleg a Felek által egyeztetett és a Feladatra vonatkozóan elkészült, és esetleg a jövőben a Főváros részére leszállított szellemi alkotásokra vonatkozó térítésmentes felhasználási jogot enged Kerület részére azzal, hogy Kerület jogosult a Feladatra vonatkozó terveket felhasználni, többszörözni, átdolgozni, átdolgoztatni, nyilvánosságra hozni, valamint harmadik személy számára rendelkezésre bocsátani.

**Felek rögzítik és a Kerület kifejezetten vállalja, hogy amennyiben a tervek felülvizsgálatára, módosítására kerül sor, úgy az engedélyezési eljárások megindítását megelőzően bemutatja a Főváros részére az I/A. ütem általa megvalósítani kívánt – a 3.1. pontban felsorolt követelményeket is magába foglaló - végleges műszaki tartalmat.**

**3.4. A feladattal érintett fenntartási, kezelői kérdések**

**Felek rendelkeznek arról, hogy a Széna tér üzemeltetési és fenntartási feladatait jelenleg a Főváros a tulajdonában álló területek, valamint a jogszabályok által előírtaknak megfelelően az alábbiak szerint látja el a tulajdonában álló gazdasági társaságok útján:**

A beruházással érintett területen az út- járdafelületeinek kezelését és üzemeltetését a 432/2012. (XII.29.) Korm. rendelet alapján a Főváros megbízásából a Budapest Közút Zrt. látja el.

Ezen túlmenően – mivel a Széna tér a vonatkozó fővárosi rendelet szerint kiemelt zöldterület – a parkrész szilárd burkolattal ellátott gyalogos felületeit szintén a Budapest Közút Zrt. üzemelteti.

A 13709 hrsz.-ú területen lévő zöld terület a 14/1993.(IV. 30.) Főv. Kgy. rendelet szerint kiemelt zöldterület, annak üzemeltetését a FŐKERT Zrt. látja el.

A fővárosi tulajdonú területeken a hulladékgyűjtők kezelését és üzemeltetését (ürítést is) az FKF Zrt. végzi a Fővárossal kötött közszolgáltatási szerződése alapján, valamint a közvilágítási elemek/oszlopok üzemeltetése és a közvilágítás biztosítása a BDK Kft. feladata.

**Felek előzetesen megállapodnak abban, hogy a Széna tér egységes fenntartási és kezelői feladatainak ellátása érdekében Főváros az Mötv. 23. § (7) bekezdése alapján a Feladat megvalósítását követően átadja Kerület részére a Széna tér fenntartási és kezelői feladatait azzal, hogy a fenntartási és kezelői feladatok ellátását Kerület térítésmentesen vállalja.**

**Felek a beruházás átadását és elszámolását követően a fent rögzített feladat átadás-átvétel pontos tartalma tekintetében külön megállapodást kötnek, mely minimális szakmai tartalmát az alábbiak figyelembevételével határozzák meg.**

Az egységes köztér, zöld park és történeti emlékpark egységes kezelője a II. Kerületi Önkormányzat, a következő bekezdésben meghatározott területek kivételével. A feladat magába foglalja a térburkolat, a zöldfelület, az öntöző rendszer, a különböző köztéri építészeti, vagy művészeti installációk, városfal architektúra, vízjáték, jet-vill akna, utcabútorok, hulladékgyűjtők (ürítés is) kezelési és üzemeltetési feladatát. A Fővárosi Önkormányzat tulajdonában álló 13708-as helyrajzi számú telek (Jégkert bérlemény) közterületre kerülő zöldfelülete és burkolata (Bakfark Bálint uca) is a történeti emlékpart szerves részét képezi, így egységes kezelését a II. Kerületi Önkormányzat látja el. Ezen telekre eső zöldfelület öntözőrendszerét önállóan mérhető rendszerről szükséges kiépíteni. Érintett területek helyrajzi számai: 13707, 13706, 13708 (köztérre eső része), 13709, 13874/1. A városfal installáció szintén a köztér része, így a II. Kerületi Önkormányzat kezeli, annak ellenére, hogy egy része a jelenlegi tervek szerint belóg a Fővárosi Önkormányzat tulajdonában álló 13543/1 hrsz. területre. A Jégkert bérleményen belülre tervezett lépcső kezelését és üzemeltetését a Fővárosi Önkormányzat nem vállalja, egyúttal javasolja a bérlő feladatkörébe tenni, vagy elhagyni a kiépítését.

A Fővárosi Önkormányzat kezeli a Margit körút beruházással érintett járdáját és zöldfelületét (13543/1 hrsz.), illetve a Margit körút – Csalogány utcai csomóponti területet (13145 hrsz.), továbbá ellátja ezen helyszíneken a hulladékgyűjtők kezelési és üzemeltetési (ürítés is) feladatát azzal, hogy a Kerület a tervfelülvizsgálat során az üzemeltető FKF Zrt.-vel köteles előzetesen egyeztetni.

A beruházást követően kiépített közvilágítási elemek/oszlopok üzemeltetése és a közvilágítás biztosítása a BDK Kft. feladata.

1. **A FELADAT TERVEZETT FORRÁSAI**

**4.1. Szükséges források**

Felek rögzítik, hogy a Feladat tervezett összköltsége: bruttó 959.987.780 Ft

A Kerület kötelezi magát arra, hogy a fejlesztési célra átvett forrást kizárólag a teljesítési határidőig terjedő időszakban felmerülő, valamint műszakilag és pénzügyileg teljesült, igazolható költségekre használja fel, és kizárólag a jelen Megállapodásban bemutatott műszaki tartalmat valósítja meg. Kerület vállalja, hogy a Főváros részéről rendelkezésére bocsátott forrás felhasználásának jogát harmadik félre nem ruházza át, a forrásokat közvetlenül a Kerület köteles a Feladatra fordítani.

**4.2. A Feladat feltételrendszere változásának kezelése**

Felek rögzítik, hogy a Kerület a jelen Megállapodásban foglalt Feladatot saját felelősségére és kockázatára köteles megvalósítani azzal, hogy a Fővárost a 2.1. pontban rögzített forrás biztosításán túl semmilyen pénzügyi vagy egyéb kötelezettség nem terheli.

Felek rögzítik, hogy a Feladat műszaki tartalmának esetleges bővítésére vonatkozóan Kerület saját döntése és finanszírozása mellett eljárhat. Felek kölcsönösen vállalják, hogy amennyiben bármely módosulás következik be a jelen Megállapodásban, vagy arra kihatóan a Szerződésekben rögzített műszaki-gazdasági feltételekben, arról egymást kölcsönösen, írásban haladéktalanul értesítik.

A Kerület a feladat megvalósítása során, illetve annak teljesítésével kapcsolatos bármely lényeges körülmény felmerülése esetén köteles haladéktalanul értesíteni a Fővárost, ideértve különösen a Feladat megvalósításával kapcsolatos teljesítési határidő kérdését, valamint minden olyan esetet, amennyiben a Feladattal összefüggésben esetlegesen többletköltséget keletkeztető igény, szavatossági, jótállási igény, kötbérigény vagy a szerződéses biztosítékokkal kapcsolatos bármilyen igény merül fel vagy a Feladat megvalósítására kihatóan a Megállapodás módosítása szükséges bármilyen lényeges okból.

Felek kifejezetten rögzítik, hogy a Feladat műszaki, gazdasági és egyéb feltételrendszerét, valamint a jelen Megállapodás feltételrendszerét érintő lényeges körülmény bekövetkezése esetén a Kerület köteles előzetesen, kellő időben értesíteni a Fővárost.

Felek kifejezetten rögzítik, hogy a Feladat Főváros által elvárt, jelen Megállapodás 3.1. pontjában részletezett műszaki követelményekben, illetve a Megállapodás feltételrendszerében bekövetkező bárminemű változás kizárólag a Felek kölcsönös akaratnyilatkozata alapján, jelen Megállapodás módosítása útján kezelhető, kivéve abban az esetben, ha a Felek kölcsön egyeztetése alapján a Megállapodás módosítása nem indokolt.

Amennyiben a Kerület által a Megállapodás 4.1. pontjában megjelölt tervezett összköltség a Feladat műszaki tartalmának finanszírozásra nem nyújt megfelelő fedezetet (pl. vis maior helyzet kezelése), vagy új feladat igénye lép fel, abban az esetben Felek a műszaki tartalmat, valamint jelen Megállapodást - a Feladat alkotóelemeire figyelemmel, azok egységének és a fejlesztés céljának veszélyeztetése nélkül – haladéktalanul felülvizsgálják a szükséges intézkedések megtétele érdekében.

**4.3. A Feladat megvalósításához fűződő ÁFA tartalom**

**Felek rögzítik, hogy a Kerület a Főváros felé a Feladat megvalósítása kapcsán felmerülő nettó kiadásait, valamint az ezen kiadásokhoz kapcsolódó le nem vonható általános forgalmi adót számolhatja el.** A levonható ÁFA finanszírozását a Kerület köteles saját hatáskörben biztosítani.

**5. A FŐVÁROS ÁLTAL A FELADAT MEGVALÓSÍTÁSÁHOZ BIZTOSÍTOTT TÁMOGATÁS FOLYÓSÍTÁSA. ELSZÁMOLÁSI KÖTELEZETTSÉG**

5.1. A Főváros a Megállapodás 2.1. pontjában rögzített fejlesztési forrás összegét az alábbi ütemek szerint utalja át a Kerület 12001008-00201761-08400009 számú bankszámlájára:

1. ütem: 2020. év: 200.000.000 Ft (a kivitelezésre irányuló eredményes közbeszerzési eljárásról való tájékoztatást követően 8 napon belül)
2. ütem: 2021. év:
3. 2021. március 31. napjáig: 275.000.000.Ft
4. 2021. augusztus 31. napjáig: 275.000.000 Ft

5.2. Kerület tudomásul veszi, hogy a támogatás kizárólag jelen Szerződés 3.1. pontjában foglalt feladat megvalósítására fordítható. A támogatást a Kerület ettől eltérő célra nem használhatja fel, valamint más személy vagy szervezet részére támogatásként semmilyen formában nem adhatja tovább. A támogatás céljának megvalósításával összefüggésben a támogatás összege semmilyen adóhátralék, kamattartozás, illeték, bírság kiegyenlítésére, valamint lejárt köztartozások teljesítésére nem fordítható. Kerület köteles a támogatás összegét egyéb pénzeszközeitől elkülönítetten kezelni, illetve nyilvántartani arra is figyelemmel, hogy a támogatás felhasználásának mértékéről a Főváros megkeresésére naprakész információkkal tudjon szolgálni.

**5.3. A forrás nyújtásához kapcsolódó kötelezettségek**

Kerület kijelenti, hogy:

1. a jelen Megállapodásban, valamint mellékleteiben foglalt adatok, információk és dokumentumok teljes körűek, valódiak, hitelesek,

2. a Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet (a továbbiakban: Vr.) 17. § (1) bekezdésében foglaltaknak megfelelően a Főváros felé nincs három hónapnál régebben lejárt tartozása,

3. 60 napon túl lejárt és ki nem egyenlített köztartozása (adó,- illeték-, vagy vám, valamint TB járulék) nincs,

4. az államháztartás alrendszereiből folyósított támogatásból eredő lejárt és ki nem egyenlített fizetési kötelezettsége nincs,

5. nem áll jogerős végzéssel elrendelt végelszámolás, felszámolás alatt, ellene jogerős végzéssel elrendelt csődeljárás vagy egyéb, a megszüntetésre irányuló, jogszabályban meghatározott eljárás nincs folyamatban, Budapest Főváros Önkormányzata felé nincs tartozása, és nincs ellene folyamatban végrehajtási eljárás,

6. jelen Megállapodás 7.2. pontjában meghatározott pénzügyi bizonylatokat, számlákat más támogató felé elszámolásként nem nyújtja be,

7. a támogatással kapcsolatos minden megállapodást, bizonylatot és más okiratot tíz évig megőriz és lehetővé teszi, hogy a Fővárosi Önkormányzat képviselője azokba betekintsen,

8. megfelel az államháztartásról szóló 2011. évi CXCV. törvény (továbbiakban: Áht.) 50. § (1) bekezdés szerinti követelményeknek,

9. nyilatkozik arról, hogy a támogatás tekintetében adólevonási jog nem illeti meg

10. nem állnak fenn vele szemben a közpénzekből nyújtott források átláthatóságáról szóló 2007. évi CLXXXI. törvény 6. §-ában foglalt összeférhetetlenségi okok.

Kerület vállalja, hogy:

1. a jelen Megállapodással kapcsolatos beszámolási, nyilvántartási, adatszolgáltatási kötelezettségeit teljesíti,

2. a támogatást a nemzeti vagyonról szóló 2011. évi CXCVI. törvény (a továbbiakban: Nvtv.) rendelkezéseinek, valamint a jelen Szerződés előírásainak és a meghatározott célnak megfelelően használja.

Kerület vállalja az államháztartásról szóló törvény végrehajtásáról szóló 368/2011. (XII. 31.) Korm. rendelet (továbbiakban: Ávr.) 97. § (1) bekezdése szerinti bejelentési kötelezettség teljesítését és kijelenti, hogy a jogosulatlanul igénybe vett támogatás összegét és az összeg után számított jegybanki alapkamat kétszeresének megfelelő mértékű késedelmi kamatot az Áht. és az Ávr. rendelkezéseiben foglaltaknak megfelelően visszafizeti a Főváros OTP Bank Nyrt-nél vezetett 11784009-15490012 számú számlájára.

Kerület a jelen Megállapodás aláírásával tudomásul veszi, hogy

1. az információs önrendelkezési jogról és az információszabadságról szóló 2011. évi CXII. törvényből (a továbbiakban: Infotv.) fakadó kötelezettségének eleget téve, a Főváros a jelen Megállapodás közérdekű adatait (a támogatott neve, támogatás célja, összege, a támogatott program időpontja, helyszíne) közzéteszi internetes portálján (http://www.budapest.hu);

2. az Infotv. 27. § (3) bekezdése értelmében közérdekből nyilvános adatként nem minősül üzleti titoknak a támogatás felhasználásával kapcsolatos adat, valamint az az adat, amelynek megismerését, vagy nyilvánosságra hozatalát külön törvény közérdekből elrendeli;

3. kérésre a Főváros a jelen jogviszonnyal összefüggő, és az Infotv. 27. § (3a) bekezdése alapján közérdekből nyilvánosnak minősülő adatokra vonatkozóan köteles tájékoztatást adni;

4. a Főváros a vonatkozó jogszabályi előírásoknak eleget téve, bármikor ellenőrizheti a támogatás felhasználását, a jelen Megállapodás teljesítését, valamint a támogatás felhasználása során keletkezett további megállapodásokat; illetve jogosult – Kerület szükségtelen zavarása nélkül – helyszíni ellenőrzést tartani;

5. a Kerület az elszámolási kötelezettségének az általános forgalmi adóról szóló 2007. évi CXXVII. törvény X. fejezete (Számlázás), a számvitelről szóló 2000. évi C. törvény 167. § (1) és (3) bekezdése, valamint a számla és nyugta adóigazgatási azonosításáról, valamint az elektronikus formában megőrzött számlák adóhatósági ellenőrzéséről szóló 23/2014. (VI. 30.) NGM rendelet szerinti tartalmi és alaki követelményeknek megfelelő számlával köteles eleget tenni.

**5.4. Felelősség a Feladat megvalósítása során**

Kerület a Feladattal járó műszaki-, kötelezettségvállalási-, pénzügyi kérdésekben önállóan dönt. Kerület kijelenti, hogy a jelen Megállapodásban vállalt feladatok végrehajtásához szükséges szerződéseket megelőző közbeszerzési eljárás(oka)t a saját nevében, önálló ajánlatkérőként folytatja le, valamint a szerződés(eke)t a saját nevében köti meg a mindenkor hatályos közbeszerzési jogszabályokkal, valamint a saját Közbeszerzési és Beszerzési Szabályzatával teljes mértékben összhangban.

A Fővárost a Kerület tevékenységével összefüggésben semminemű műszaki, pénzügyi és jogi felelősség nem terheli, az esetlegesen a Kerületnek felróható okból keletkező többletköltséget teljes egészében a Kerület viseli.

Kerület kijelenti, hogy a megvalósítás során a szerződésszerű teljesítéseket biztosító, a közbeszerzési szabályoknak, valamint a közpénzekkel való felelős és átlátható gazdálkodásnak is megfelelő mellékkötelezettségeket kiköti.

**6. SZÁMVITELI, NYILVÁNTARTÁSI RENDELKEZÉSEK**

Kerület köteles az átvett forrást a nyilvántartásaiban elkülönítetten kezelni, a folyósított összegekkel kapcsolatos műszaki-, pénzügyi-, jogi-, közbeszerzési és egyéb dokumentumokat külön, naprakészen nyilvántartani úgy, hogy a forrással kapcsolatos minden tranzakció, és minden teljesítést alátámasztó és kísérő dokumentum azonosítható legyen.

Kerület vállalja továbbá, hogy a jelen Megállapodásban és mellékleteiben bemutatott Feladat megvalósítása érdekében felhasznált költségekről és ráfordításokról analitikus nyilvántartásokat vezet, amelyek egyértelműen és kétséget kizáróan alátámasztják, mind elismert tényleges teljesítés (könyvelt tételek), mind tényleges kifizetés alapon a Főváros részéről rendelkezésre bocsátott forrás felhasználását, továbbá gondoskodik az ezeket a nyilvántartásokat alátámasztó dokumentumok elkülönített kezeléséről.

**7. ELSZÁMOLÁSSAL, BESZÁMOLÁSSAL KAPCSOLATOS RENDELKEZÉSEK**

**7.1. Elszámolási és beszámolási kötelezettség**

**A Kerület tudomásul veszi, hogy a rendelkezésére bocsátott forrás felhasználásával kapcsolatosan beszámolási kötelezettség terheli a 3.2. pontban rögzített határidőre, és a 7.2. pontban foglalt tartalmi követelményekkel összhangban.**

**7.2. Szakmai és pénzügyi beszámoló, tartalmi követelmények**

Kerület köteles az átvett forrás felhasználásáról a pénzügyi kifizetéseket sorrendjében szerepeltetett pénzügyi teljesítésekről szóló kimutatást is tartalmazó beszámolót küldeni a Főváros részére. A beszámoló a Feladat megvalósulását mutatja meg. A pénzügyi beszámoló a tényleges kifizetés alapon tartalmazza a beszámolási időszak alatt elismert és kifizetett tételeket.

A Kerület köteles a beszámolóhoz a következő dokumentumokat a Főváros részére átadni, és/vagy helyszíni ellenőrzés keretében bemutatni:

1. számlaösszesítő táblázatot átadni; az összesítőt oly módon kell elkészíteni, hogy a tételes ellenőrzés során a kifizetések egyértelműen azonosíthatóak legyenek
2. a számlákhoz tartozó szerződéseket, teljesítésigazolásokat elkülönítetten kezelni és azokat a helyszíni ellenőrzéskor rendelkezésre bocsátani;
3. az elszámolás alá eső valamennyi, a számviteli előírásoknak megfelelő, a Kerület nevére kiállított számla, illetve egyéb bizonylat dokumentumait helyszíni ellenőrzéskor bemutatni;
4. a Kerület által teljesített pénzügyi kifizetéseket igazoló dokumentumoknak a Kerület által hitelesített másolatait a Főváros írásbeli kérésére a Kerület köteles átadni.

A jóváhagyott feladatra a Kerület által igazolt, elismert és kifizetett teljesítésekről a Kerület a számlaösszesítő táblázatot a következő adattartalommal köteles kiállítani:

* 1. a számlabizonylat sorszáma
  2. a számlabizonylat Kerület könyvelési azonosító tételszáma
  3. az Eladó megnevezése és azonosító adatai
  4. a számlában elismert tevékenység/feladat megnevezése
  5. a számla nettó összege
  6. a számla esedékessége
  7. a számla kifizetés dátuma
  8. a megkötött Szerződés(ek) azonosítója
  9. szerződő fél megnevezése
  10. a szerződés/megrendelés összege, fizetési ütemezése, lejárata
  11. a szerződés lezárásakor jellemző tényadatai

Az elszámoláshoz helyszíni ellenőrzésre rendelkezésre kell bocsátani a szerződések, valamint az igazolt számla eredeti példányát és a teljesítésigazolást, valamint a kifizetés összegét, időpontját, banki bizonylatait.

Az elszámolás benyújtásakor a Kerület nyilatkozik arról, hogy adólevonási jog megilleti-e.

**7.3. A Feladat befejezése, a beszámoló**

A Megállapodás szerinti forrásátadással megvalósult Feladat akkor tekinthető befejezettnek, ha a Kerület a Feladatot a Megállapodás szerint – a 3.1. pontban rögzített műszaki követelmények érvényesülésére is kiterjedően - megvalósította, és a Főváros a Kerület benyújtott pénzügyi beszámolóját, valamint a szakmai beszámolóját jóváhagyta.

A Kerület által a jelen Megállapodásban vállalt feladatai megvalósításáról készítendő beszámoló célja a rögzített fejlesztési cél megvalósulásának bemutatása, a Feladat megvalósításához szükséges, az átvett forrásból beszerzett eszközök használatbavételére, illetve a szolgáltatások igénybevételére kiterjedően.

A **beszámoló** a 7.2. pontban foglaltak figyelembe vételével az alábbiakat tartalmazza:

* + - 1. rövid leírás a megvalósított Feladat műszaki jellemzőiről, a 3.1. pontban rögzített műszaki követelmények teljesüléséről;
      2. a Feladat valamennyi fő elemének teljesítési napja, az esetleges késedelem okának magyarázatával;
      3. a Feladat végleges költsége, a kezdeti költségvetési tervekhez viszonyítva az esetleges költségtöbblet bemutatásával
      4. a Feladat által teremtett új munkahelyek száma: mind a megvalósítás során, mind a véglegesen teremtett munkahelyek;
      5. a környezetre hatást gyakorló főbb kérdések leírása.

**7.4. A beszámoló ellenőrzése**

A Főváros a beszámoló beérkezésétől számított 30 napon belül megvizsgálja és tájékoztatja a Kerületet a beszámoló elfogadásáról, vagy az azzal kapcsolatos esetleges hiánypótlási igényéről. Amennyiben a Főváros a Kerületet hiánypótlásra hívja fel, azt a Kerület köteles annak kézhez vételétől számított legfeljebb 8 napos határidővel teljesíteni.

Ha a Kerület a hiánypótlási határidőt elmulasztja, vagy a hiánypótlást hibásan, vagy hiányosan teljesíti, a beszámoló, vagy annak érintett része nem fogadható el, ami súlyos szerződésszegésnek minősül.

**8. ELLENŐRZÉSI JOGKÖR**

A Kerület teljes körű és feltétel nélküli ellenőrzés-tűrési kötelezettséget vállal bármely ellenőrző, felügyeleti és egyéb szervezet kezdeményezésében lefolytatott ellenőrzésre, a jelen Megállapodással rendelkezésére bocsátott fejlesztési célú forrás nyilvántartására, felhasználásra vonatkozóan, képviselője jelenlétének biztosításával, amelynek elmulasztása a Megállapodás megszegésének minősül.

A Kerület – a fenti kötelezettségvállalás részeként – tudomásul veszi, hogy a Főváros jogosult a Feladat megvalósításának teljes időszakában a forrás felhasználását, illetve az abból megvalósítani kívánt cél teljesülését bármikor ellenőrizni, a Kerülettől az ellenőrzéshez szükséges adatokat, eredeti bizonylatokat bekérni, illetve a Kerületnél helyszíni ellenőrzést tartani.

**9. SZERZŐDÉSSZEGÉS**

**A Kerület súlyos szerződésszegése esetén a Főváros jogosult a Megállapodást azonnali hatállyal írásban, egyoldalúan felmondani. Felmondás esetén a Kerület köteles a támogatás teljes összegét egy összegben – a felmondás kézhezvételétől számított 30, azaz harminc napon belül – az átutalás napjától a visszafizetés napjáig számított jegybanki alapkamat kétszeresének megfelelő kamattal növelten visszafizetni a Főváros OTP Bank Nyrt.-nél vezetett 11784009-15490012 számú számlájára.**

A Kerület súlyos szerződésszegésnek minősül különösen, de nem kizárólagosan:

1. a forrás összegének a jelen Megállapodásban foglaltaktól eltérő felhasználása,
2. valótlan adatok, tények, körülmények közlése,
3. felszólítást követően is az elszámolási, vagy beszámolási kötelezettség elmulasztása, az ellenőrzés akadályoztatása, a Megállapodás szerinti tájékoztatási kötelezettségek megszegése,
4. elszámolás, vagy beszámolás hiánypótlást követő elutasítása,
5. a vállalt feladatok ellátásának indokolatlan megszüntetése,
6. amennyiben a Feladat megvalósítása a Kerületnek felróhatóan meghiúsul,
7. amennyiben a Feladat megvalósítása a 3.3. pontban rögzített határidőt követő 6 hónapos időtartamban nem kezdődik meg
8. a jogszabályok, szakmai követelmények, nyilvántartási kötelezettségek megszegése,
9. a Megállapodásban foglalt értesítési kötelezettség elmulasztása, indokolatlan késedelmes tájékoztatás,

Amennyiben a Kerület - neki fel nem róható okból - nem tudja teljesíteni a jelen Megállapodásban vállalt kötelezettségeit, a 3.4. pontban foglalt tervezett befejezés időpontja előtt a Fővároshoz írásban benyújthat a jelen Megállapodás módosítása iránti kérelmet.

## A megvalósítást akadályozó, befolyásoló körülményekről, tényezőkről a Kerület a Főváros kapcsolattartóját haladéktalanul írásban köteles értesíteni.

**10. A MEGÁLLAPODÁS HATÁLYA, IDŐTARTAMA**

Felek rögzítik, hogy jelen Megállapodás a Felek aláírásával jön létre és a Feladat teljes körű, a jelen Megállapodásban rögzítettek szerinti befejezéséig tart.

A Megállapodás szerinti feltételekkel finanszírozott feladat abban az esetben tekinthető lezártnak, ha valamennyi – a jelen Megállapodásban – vállalt kötelezettség teljesült, és a kötelezettségek megvalósulásának eredményéről szóló beszámolóját a Kerület benyújtotta a Fővárosnak és azt a Főváros jóváhagyta.

**11. TITOK- ÉS ADATVÉDELEM, ADATNYILVÁNOSSÁG**

A Felek rögzítik, hogy az információs önrendelkezési jogról és információszabadságról szóló 2011. évi CXII. törvény (a továbbiakban: Info tv.) közérdekű és közérdekből nyilvános adatokra vonatkozó rendelkezéseinek hatálya alá tartoznak.

Felek tudomással bírnak róla, hogy az Info tv. 3. § 5. pontja, 26. § (1) bekezdése és 27. §-a értelmében a Felek kezelésében lévő és tevékenységükre vonatkozó vagy közfeladatuk ellátásával összefüggésben keletkezett, a személyes adat fogalma alá nem eső, bármilyen módon vagy formában rögzített információ vagy ismeret, függetlenül kezelésének módjától, önálló vagy gyűjteményes jellegétől, közérdekű adatnak minősül, ezeket az adatokat – törvényen alapuló korlátozás hiányában – bárki jogosult megismerni.

A Felek tudomással bírnak arról, hogy az Info tv. 27. § (3) bekezdése szerint közérdekből nyilvános adatként nem minősül üzleti titoknak a központi és a helyi önkormányzati költségvetés, illetve az európai uniós támogatás felhasználásával, költségvetést érintő juttatással, kedvezménnyel, az állami és önkormányzati vagyon kezelésével, birtoklásával, használatával, hasznosításával, az azzal való rendelkezéssel, annak megterhelésével, az ilyen vagyont érintő bármilyen jog megszerzésével kapcsolatos adat, valamint az az adat, amelynek megismerését vagy nyilvánosságra hozatalát külön törvény közérdekből elrendeli.

Felek a jelen Megállapodás megkötésében és teljesítésében résztvevő személyek személyes adatai tekintetében az Európai Parlament és a Tanács 2016. április 27-i (EU) 2016/679. számú, a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46EK irányelv hatályon kívül helyezéséről szóló rendeletében (továbbiakban: Rendelet) foglaltakra figyelemmel kötelesek eljárni.

Felek rögzítik, hogy amennyiben az, akinek a személyes adatait kezelik (a továbbiakban: Érintett) a Rendelet III. fejezetében rögzített jogai gyakorlása során bármely Félhez kérelemmel fordul, a teljesítése érdekében mind az Érintett, mind a másik Fél irányában az a Fél köteles eljárni, akinek az Érintett a munkavállalója, vagy akinek érdek- és tevékenységi körében az Érintett eljár. Felek megállapodnak, hogy amennyiben az Érintett nem azon Fél felé kívánja a Rendelet III. fejezetében meghatározott jogait érvényesíteni, akinek munkavállalója, vagy akinek érdek-és tevékenységi körében eljár, a Fél az Érintett megkeresését a másik Félnek intézkedés céljából haladéktalanul továbbítja. A Feleket együttműködési kötelezettség terheli a kérelem jogszabályban meghatározott határidőben történő megválaszolásának biztosításában, az ehhez szükséges információk rendelkezésére bocsátásában, illetve a kérelem alapján szükséges intézkedések megtételében.

Felek a Rendelet 82. cikkének (4) bekezdésében rögzített, az Érintettel szemben fennálló egyetemleges felelősségükre tekintettel egymás közötti viszonyukban rögzítik, hogy azt a Felet, aki a személyes adatvédelmi szabályokat olyan okból, amelyért felelős, megszegi, az Érintett, illetve harmadik személy (pl. bíróság, hatóság) felé kizárólagosan helytállni köteles. Abban az esetben, amennyiben az Érintett nem a jogellenesen eljáró, hanem a másik Féllel szemben érvényesít bárminemű igényt (pl. kártérítés), vagy harmadik személy a másik Fél számára ír elő kötelezést (pl. bírság), a jogellenesen eljáró Fél a másik Félnek a személyes adatok megsértéséből eredő, igazolt költségeit – haladéktalanul és teljeskörűen – megtéríteni köteles.

A fentieken túl valamennyi Fél maga teljesíti az adatkezeléssel kapcsolatban a mindenkor hatályos adatvédelmi jogszabályokban meghatározott kötelezettségeket azzal, hogy a Feleket e tekintetben is együttműködési kötelezettség terheli.

**12. EGYÉB RENDELKEZÉSEK, EGYÜTTMŰKÖDÉS**

A Megállapodásban nem szabályozott kérdésekben az Mötv. a Ptk. és az egyéb jogszabályi rendelkezések az irányadók. Felek megtesznek mindent annak érdekében, hogy közvetlen tárgyalások útján rendezzenek minden olyan nézeteltérést, vagy vitát, amely közöttük a jelen Megállapodással kapcsolatosan felmerül.

Felek megállapodnak abban, hogy minden a jelen Megállapodás megkötése után felmerülő, a Megállapodás teljesítését akadályozó körülményről, vagy bekövetkezett változásról, egyéb lényeges információról kötelesek nyolc (8) munkanapon belül egymást írásban értesíteni. A kölcsönös adatszolgáltatási és tájékoztatási kötelezettség elmulasztása kölcsönösen a Megállapodás megszegésének minősül.

Amennyiben a jogi környezet változása, a Feleken kívül álló körülmények miatt a Megállapodás tárgyának megvalósítása, a tervezett határidők megtartása veszélybe kerül, illetőleg egyéb, előre nem látható körülmény miatt a jelen Megállapodás teljesítése az eredeti feltételekkel valamely fél számára jelentősen elnehezül, úgy felek jogosultak a jelen Megállapodás módosítását kezdeményezni. A jelen Megállapodás módosítását írásba kell foglalni.

Felek megállapodnak abban, hogy a közérdekű adatok közzétételéről szóló jogszabályi előírásokban foglalt kötelezettségeiknek maradéktalanul eleget tesznek.

Felek a jelen Megállapodás teljesítésének érdekében kapcsolattartó személyeket jelölnek ki a következők szerint:

**Fővárosi Önkormányzat részéről:**

Név: *Kertész Péter osztályvezető* (főosztályvezetői helyettesítési jogkörben)

Budapest Főváros Főpolgármesteri Hivatal, Beruházási és Projektmenedzsment Főosztály

tel.: (36)-1-327-1210

e-mail: [kerteszp@budapest.hu](mailto:kerteszp@budapest.hu)

**Kerület részéről:**

Név: Keszei Zsolt beruházási igazgató

tel. 06-70-333-8923

e-mail: [keszei.zsolt@masodikkerület.hu](mailto:keszei.zsolt@masodikkerület.hu)

Felek rögzítik, hogy egymás között minden nyilatkozatot vagy egyéb értesítést írásban, szükség szerint tértivevényes levélben vagy e-mailben kell megküldeni. A megküldés akkor tekinthető szabályszerűnek, ha azt a kijelölt kapcsolattartó személyek részére iktatás szerint kézbesítették, és azt átvette. Elektronikus üzenet akkor tekintendő kézbesítettnek, ha azt a címzett igazoltan kézhez vette, vagy automatikusan, vagy kifejezetten visszajelezte. A tértivevényes, vagy ajánlott küldeményeket a kézbesítés megkísérlésének napján kézbesítettnek kell tekinteni, ha a címzett az átvételt megtagadta.

Felek vállalják a jelen Megállapodásban előírt Feladat megvalósításával és a fejlesztési céllal rendelkezésre bocsátott források felhasználásával összefüggésben keletkezett dokumentumok – a teljes körű lezárást követő – tíz évig történő megőrzését, kivéve ha jogszabály ennél hosszabb időt ír elő.

Felek a jelen Megállapodás aláírásával nyilatkoznak arról, hogy az ebben rögzített adatok, információk, valamint a mellékletekben, függelékekben csatolt dokumentumok és az azokban szereplő adatok valódiak és hitelesek.

A Főváros és Kerület a jelen Megállapodást, mint akaratukkal mindenben megegyezőt, érvényesen aláírták az alulírott napon és helyen 8 eredeti példányban, amelyből a Feleket 4-4 eredeti példány illet meg.

**Mellékletek:**

lehatárolási terv

Budapest, 2020. … hónap ….. napja Budapest, 2020. …hónap …. napja

|  |  |
| --- | --- |
| ………………………………………………………  A főpolgármester hatáskörében eljárva:  Dorosz Dávid  ***főpolgármester-helyettes***  Budapest Főváros Önkormányzata | ……………………………………  **Őrsi Gergely**  **Polgármester**  **Budapest Főváros II. Kerületi Önkormányzat** |
| Láttam:  dr. Számadó Tamás főjegyző  megbízásából:  Bárdonné dr. Benda Mónika aljegyző  ……………………………………………  Dátum:  ……………………………………………  Pénzügyi ellenjegyzést végeztem:  Verő Tibor  a Főpolgármesteri Hivatal  Pénzügyi Főosztályának vezetője  Dátum: | Láttam:  dr. Szalai Tibor jegyző  ……………………………………………  Dátum:  ……………………………………………  Pénzügyi ellenjegyzést végeztem:  Annus Béláné  Költségvetési és Számviteli Osztály  Osztályvezető  Dátum: |